Tina Nedergaard (V), 2006-01-17:
Regeringen har med dette forslag lagt op til en generel forbedring af pædagoguddannelsen.
Lad mig først slå fast, at vi i Venstre har den opfattelse, at de allerede uddannede pædagoger i høj grad præsterer et godt stykke arbejde, men en fornyelse i pædagoguddannelsen kan begrundes i, at de opgaver, som pædagogerne varetager, bliver mere og mere komplicerede som følge af samfundsstrukturen, og at uddannelsen som sådan kan blive bedre til at forberede kommende pædagoger herpå.
Ved tilrettelæggelsen af så vigtig en uddannelse som pædagoguddannelsen er det klart, at der er mange hensyn at tage.
I Venstre finder vi, at regeringens forslag indeholder en fin balance mellem de forskellige hensyn.
Det første hensyn er at sikre, at fremtidens pædagoger behersker generel pædagogik og kan påtage sig generelle opgaver inden for ansættelsesområdet, men at de samtidig har så høj en grad af specialisering, at de også er rustet til mere komplicerede problemstillinger.
For Venstre er det afgørende, at et team af pædagoger kan sammensættes, så de som helhed kan varetage alle de brede opgaver, men at de samtidig også besidder specialiseret viden inden for det relevante område.
Forudsætningen for, at dette kan lade sig gøre, er netop, at uddannelsen indeholder denne balance.
Samtidig er det afgørende, at pædagogerne er højt kvalificeret inden for deres samlede virkefelt.
Derfor er vi i Venstre enig i lovforslagets intention om at styrke fagligheden gennem centralt fastsatte faglige mål og færre fag, der dermed får større tyngde.
Samtidig er vi enige i regeringens målsætning om, at den enkelte studerende gennem valg af linjefag og specialisering i slutningen af studiet er forberedt på at håndtere specifikke problemstillinger inden for deres felt.
Det gælder børn og unge, mennesker med nedsat funktion samt specialisering inden for værksted, natur og teknik.
Ligeledes finder vi det hensigtsmæssigt, at pædagoger under en ny uddannelse i højere grad end i dag forberedes på samarbejde med andre faggrupper, herunder lærerne, men også brugerne af institutionerne og den offentlige service, som pædagogerne er ansat til at yde.
For at sikre den høje faglighed i studiemiljøerne og blandt de færdiguddannede er vi i Venstre også tilfredse med, at adgangskravene til uddannelsen skærpes, samtidig med at det også fremover vil være muligt at kvalificere sig til optagelse gennem mere utraditionelle veje.
Uddannelsen vil fortsat være tilrettelagt som en vekseluddannelse.
Praktikken fastholdes i sin nuværende længde, men den studerendes udbytte af praktikken styrkes gennem krav om, at praktikken foregår i tilrettelagte forløb med arbejdsfunktioner, som retter sig mod uddannelsesmæssige mål, og at der indføres en praktikuddannelsesplan.
Kravene til forberedelse, gennemførelse og efterbehandling af praktikken foreslås således styrket, og uddannelsesinstitutionens, praktikstedets og den studerendes opgaver bliver ligeledes præciseret.
Forudsætningen for, at de studerende får gavn af lovforslagets forbedringer af uddannelsen, er imidlertid, at den studerende selv aktivt deltager i og bidrager til undervisningen og uddannelsens gennemførelse, hvorfor vi også støtter præciseringen heraf.
Som helhed støtter Venstre forslaget.